UZNESENIE SÚDU PRVÉHO STUPŇA (odvolacia komora)
z 10. júna 2008
Vec T‑127/07 P
Francesco Bligny
proti
Komisii Európskych spoločenstiev
„Odvolanie – Verejná služba – Verejné výberové konanie – Podmienky pripustenia – Nepripustenie na opravu písomnej skúšky – Oznámenie o výberovom konaní – Neúplná prihláška – Dôkaz o občianstve – Zjavne nedôvodné odvolanie“
Predmet: Odvolanie proti uzneseniu Súdu pre verejnú službu Európskej únie (druhá komora) z 15. februára 2007, Bligny/Komisia (F‑142/06
a F‑142/06 AJ, zatiaľ neuverejnené v Zbierke), smerujúce k zrušeniu tohto uznesenia
Rozhodnutie: Odvolanie sa zamieta. F. Bligny znáša svoje vlastné trovy konania a je povinný nahradiť trovy konania, ktoré vynaložila Komisia.
Abstrakt
1.      Úradníci – Zásady – Ochrana legitímnej dôvery
2.      Úradníci – Výberové konanie – Podmienky pripustenia
(Služobný poriadok úradníkov, príloha III články 2 a 5)
1.     Pojem ospravedlniteľný omyl vyplývajúci z judikatúry v oblasti lehôt na podanie žaloby sa obdobne uplatní na pevné lehoty
stanovené na predloženie aktu alebo dokumentu samotnej administratíve. Tento pojem sa podľa zásad právnej istoty a legitímneho
očakávania môže týkať iba výnimočných okolností, keď sa najmä administratíva dopustí omylu v dôsledku konania, ktoré je samo
o sebe alebo v rozhodujúcej miere spôsobilé vyvolať pochopiteľné pochybnosti u osoby, ktorá koná v dobrej viere a ktorá preukázala
všetku starostlivosť požadovanú od priemerne informovanej osoby.
(pozri body 40 a 41)
Odkaz: Súd prvého stupňa, 29. mája 1991, Bayer/Komisia, T‑12/90, Zb. s. II‑219, bod 29
2.     Prihláška do výberového konania pre vstup do európskej verejnej služby, ktorej jasné a jednoznačné znenie upresňuje nevyhnutnosť,
pod hrozbou neplatnosti, priložiť doklad osvedčujúci štátnu príslušnosť uchádzača, nemôže vyvolať omyl u uchádzača, ktorý
koná v dobrej viere a preukázal všetku riadnu starostlivosť požadovanú od priemerne informovanej osoby, ktorá rozumne nemôže
dôjsť k záveru, že by sa jej prihláška mohla prijať aj bez takéhoto dokladu, a to aj bez odkazu obsiahnutého v prihláške na
ustanovenia oznámenia o výberovom konaní, ktoré túto povinnosť ukladajú.
(pozri body 44 – 46)